L-Isqof Monsinjur Gejtanu Pace Forno għex taħt id-dell ta' San Gejtanu ta' Thiene Kitba ta' Patri Serafin Borg (agostinjan) Qabel ma' daħal Agostinjan Kien jismu Gejtanu. L-isem li tawh fil-magħmudija fil-5 ta' Settembru 1807 li saret fil-Parroċċa ta' San Ġorġ, illum Kolleġġjata u Bażilika, ir- Rabat, Għawdex. San Gejtanu kien il-Qaddis miżmum b' għożża u mħabba miż-żagħżugħ intelliġenti u twajjeb ta' l-Avukat Franġisku Pace u n-nobbli Luċija Baroni Forno minn Palermo. Kienet familja eżemplari u rabbiet sewwa 'l uliedha. Huma nisslu fihom rispett u mħabba lejn it-tagħlim nisrani u devozzjoni u qima, mhux biss, lejn il-qaddis, iżda l-aktar lejn il-Qaddis tal-Provvidenza — San Gejtanu minn Thiene. Iż-żagħżugħ Gejtanu baqa' msaħħar u miġbud minn dal- qaddis ta' Viċenza fl-Italja ta' Fuq. Hu xtaq ifassal ħajtu fuq il-ħajja qaddisa tal-Qaddis Gejtanu u jgħixha taħt il-ħarsien spiritwali tiegħu. Kien jitolbu b'ħerqa u konvinzjoni kbira, biex isaħħaħlu s-sejħa reliġjuża ħalli jħaddan l-Ordni Agostinjan. Hu kellu fiduċja sħiħa fil-Qaddis tal-Provvidenza. Jidħol ma' l-Agostinjani Iż-żagħżugħ Gejtanu mrawwem sewwa u mżejjen b'tagħlim bi prinċipji nsara għażel li jgħix il-ħajja agostinjana. Dan seħħ fil-25 ta' Awissu 1824 billi rċieva u libes il-libsa bajda agostinjana. Hu baqa' jżomm l-isem ta' Gejtanu. Dan juri biċ-ċar x'devozzjoni kellu tħeġġeġ ġo fih lejn San Gejtanu. Dak iż-żmien kienet ħaġa ftit diffiċli li wieħed isir reliġjuż u jħalluh bl-isem tiegħu. Bilfors li saret talba lill-Patri Provinċjal biex jibqa' jġib l-isem sabiħ ta' Gejtanu. Ix-xewqa ml Gejtanu nqagħtet. Matul il-kors għas- saċerdozju, l-istudent Gejtanu Pace Forno kiseb suċċess fl-istudji tiegħu. Mons. Isqof Gejtanu Pace Forno (isfel) żamm tul ħajtu kollha lil Gejtanu ta' Thiene bħala mudell tiegħu. U meta seħħet l-akbar xewqa tiegħu, bħala saċerdot ta' Kristu, fl- 1832, Gejtanu Pace Forno Wera l- kapaċità tiegħu fid-diversi karigi għolja li ngħatawlu. Intefa' b'ruħu u ġismu fit- tagħlim skolastiku u fil-qasam tal- Mulej. Bħala għalliem, Patri Gejtanu Pace Forno kien wieħed mill-aħjar ta' żmienu. Bħala reliġjuż u saċerdot kien miżmum għall- osservanza reliġjuża u għat-tħabrik ħabrieki fl-appostolat. Jiltaqa' ma' problemi Patri Gejtanu Pace Forno mgħejjun mill-id setgħana ta' Alla u msaħħaħ bil-qawwa u l-għajnuna spiritwali ta' San Gejtanu, dejjem għaraf iħoll u jirbaħ kull problema li ltaqa' magħha. Bħala mexxej tal- patrijiet Agostinjani u l-aktar fl- 1848 fit-twaqqif u ftuħ ta' l-iskola b'xejn ta' Santu Wistin mexa fuq il-motto ta' San Gejtanu: 'Erħi ruħek fil-Provvidenza biex tmexxik' Hekk għamel u wettaq kull ħidma tiegħu. Għex dejjem taħt id-dell tal-Qaddis Protettur tiegħu. Kif San Gejtanu kien wieħed mill-akbar riformaturi tal-Knisja, Patri Pace Forno ħadem bla heda fir- riforma tal-ħajja reliġjuża fil- kunventi. Il-patrijiet Agostinjani kienu jgawdu rispett mill-poplu u magħrufa għas-serjetà u d- dixxiplina tagħhom. Il-ħajja komunitarja kienet imħarsa sewwa taħt it-tmexxija tiegħu. Frott tar-riforma fi żmienu, għadd ta' żgħażagħ ħaddnu l-Ordni Agostinjan. Maħtur ragħaj tad-djoċesi tal-gżejjer tagħna Id-djoċesi ta' Malta u Għawdex kellha bżonn ta' mexxej enerġiku u ta' dixxiplina. Inħatar bħala ragħaj spiritwali wara l-veskovat ta' l-Isqof Monsinjur Sant. Fit-3 ta' Diċembru 1857, id-djoċesi waqgħet taħt it- tmexxija tiegħu. Hu ntefa' b'saħħtu biex imexxi bi spirtu ta' missier ħanin u twajjeb, qlubija, prudenza u dixxiplina serja. L-Isqof Monsinjur Gejtanu Pace Forno mimli ħeġġa u qlubija, bħal San Gejtanu ħadem fil-qasam ta' l-edukazzjoni, fit-trawwim tar-ruħ tal- Kleru u għolla u kabbar it-tagħlim nisrani u żejjen għadd ta' parroċċi b'unuri li jixirqilhom. F'kelma waħda, għamel riforma radikali. Iqiegħed u jbierek l-ewwel ġebla tal-Knisja taht il-harsien ta' San Gejtanu, il-Hamrun Ħaġa li kienet tberren ġo rasu kienet meta ser tinbena knisja għall- ħtiġijiet spiritwali għan-nies li kienu joqgħodu l-Ħamrun. Ħadem u bata biex isseħħ il-ħolma tiegħu. Monsinjur Gejtanu Pace Forno li kien imżejjen b'sider ta' l-azzar ma qatax qalbu fil-proġett ta' knisja ġdida. Bil-ġenerożità kbira tiegħu u ta' bosta li wieġbu għas-sejħa tiegħu biex tinqata' x-xewqa tal-Ħamruniżi, irnexxielu jqiegħed u jbierek l-ewwel ġebla fil-5 ta' Ġunju 1869. Il-knisja tqiegħdet taħt il-ħarsien tal-Qaddis tal-Provvidenza. Tassew kienet il-Provvidenza Divina li seħħ il-proġett ta' bini ta' knisja ġdida li tlestiet fi ftit snin. L-Isqof Monsinjur Gejtanu Pace Forno żejjen il-knisja tal-Ħamrun b'diversi opri, fosthom il-kwadru titulari ta' San Gejtanu, xogħol il-pittur Kavallier Taljan Pietru Gagliardi. Il-kwadru juri l-qalb ġeneruża u d-devozzjoni lejn il-Qaddis tal- Providenza. Imut Napli bħal San Gejtanu L-Isqof Monsinjur Gejtanu Pace Forno li bħal San Gejtanu kien iben in-Nobbiltà, bħal San Gejtanu ħalla din l-art, fit-22 ta' Lulju 1874 ġewwa Napli. Qabel ma miet dan l-Isqof Agostinjan lissen u talab l-għajnuna spiritwali ta' San Gejtanu li tant ħabb f'ħajtu. Iben dehen ta' Santu Wistin, taħt id-dell tal-Qaddis Gejtanu, l-Isqof Pace Forno mexxa d-djoċesi Maltija għal 17-il sena bħala ragħaj twajjeb, serju u eżemplari. '